b'\n_START_ARTICLE_\nGod\xc5\xbeam\n_START_PARAGRAPH_\nGod\xc5\xbeam (Geez: \xe1\x8c\x8e\xe1\x8c\x83\xe1\x88\x9d, engleski: Gojjam) je povijesna pokrajina i kraljevstvo u Etiopiji, sjedi\xc5\xa1te joj je bio grad Debre Markos. Ova pokrajina nalazila  na sjeverozapadu zemlje, ve\xc4\x87im dijelom u dana\xc5\xa1njoj regiji Amhara, jugoisto\xc4\x8dno od jezera Tana sve do sudanske granice uz korito rijeke Plavi Nil.\n_START_SECTION_\nZemljopisne karakteristike\n_START_PARAGRAPH_\nZapadne granice God\xc5\xbeama uvijek su bile nejasne i proizvoljne. Oko 1700-ih dr\xc5\xbealo se da su zapadni susjedi God\xc5\xbeama  Agajmeder na jugozapadu i Kajara na sjeverozapadu. Kako se Agajmeder, nikad nije organizirao kao neka  politi\xc4\x8dka tvorevina, njega je God\xc5\xbeam postupno uklju\xc4\x8dio u svoj sastav, tako da je na kraju na zapadu grani\xc4\x8dio sa Sultanatom Guba.\n_START_SECTION_\nPovijest\n_START_PARAGRAPH_\nPrva crkva u God\xc5\xbeamu je izgra\xc4\x91ena u Mertule Marjamu, to je bila druga crkva u Etiopiji, nakon Aksumske Gospe Marije od Siona. God\xc5\xbeam je bio \xc5\xa1iritelj kr\xc5\xa1\xc4\x87anstva po Etiopiji, i sjedi\xc5\xa1te nekih od najboljih liturgijskih \xc5\xa1kola. _NEWLINE_Najraniji pisani zapis u kojem se spominje God\xc5\xbeam je iz srednjeg vijeka, u bilje\xc5\xa1kama koje je vodio etiopski car Amda Sejon (1314. - 1344.) za vrijeme svog vojnog pohoda na God\xc5\xbeam i Kraljevstvo Damot, koje je nakon toga uklju\xc4\x8dio u Etiopiju. Drugi povijesni zapis je iz 1451. sa jedne egipatske karte, u kojem se navodi kao kraljevstvo. Etipski car Lebna Dengel, u svom pismu portugalskom kralju iz (1526.), tako\xc4\x91er navodi Kraljevstvo God\xc5\xbeam, kao dio svoga carstva._NEWLINE_U vrijeme oslabljene sredi\xc5\xa1nje carske vlasti, u razdoblju koje se zove Zemene Mesafint (1769.-1855.), God\xc5\xbeam je postao sjedi\xc5\xa1te nekoliko vrlo mo\xc4\x87nih rasova, posljedni od njih bio je Haile Tekle Hajmanot, koji je svrgnut 1932._NEWLINE_Za vrijeme talijanske okupacije Etiopije, God\xc5\xbeam je bio sredi\xc5\xa1te pokreta otpora i partizanskih jedinica koje su se borile protiv talijanskih okupacijskih jedinica. Najpoznatiji  vo\xc4\x91e etiopskih partizana bili su;  Belaj Zeleke, Menge\xc5\xa1a Jemberie, Nega\xc5\xa1 Bezabih i Hailu Belej. Te partizanske jedinice zvane u Etiopiji arbenjok (ili "rodoljubi"), uspjeli su Talijanima ograni\xc4\x8diti vlast i slobodu kretanja samo na sna\xc5\xbeno utvr\xc4\x91ene gradove i njihovu neposrednu okolicu poput Debre Markosa. Jedinice koje je vodio Belaj Zeleke uspjele su \xc4\x8dak u potpunosti osloboditi gotovo cijeli Isto\xc4\x8dni God\xc5\xbeam i neke susjedne worede u ju\xc5\xbenom Volu  i sjevernoj \xc5\xa0oi  i uspostaviti svoju civilnu upravu. Budu\xc4\x87i da Talijani nisu bili u mogu\xc4\x87nosti uspostaviti potpunu kontrolu nad God\xc5\xbeamom, car Haile Selasije odabravo je upravo tu pokrajiinu za svoj ilegalni povratak u Etiopiju. Po njegovu povratku uz pomo\xc4\x87 britanskih jedinica i lokalnih partizana, oslobo\xc4\x91en je God\xc5\xbeam i cijela Etiopija. _NEWLINE_Za vrijeme vladavine cara Haile Selasija, God\xc5\xbeam je bio sjedi\xc5\xa1te buna protiv njega i to nekoliko puta, posljednji put 1968. - otprilike isto vrijeme kad je izbila pobuna u pokrajini Bale.  Me\xc4\x91utim za razliku od Bala, sredi\xc5\xa1nja vlast nije se koristila silom da ugu\xc5\xa1i pobune, ve\xc4\x87 je uvijek te\xc5\xbeila politi\xc4\x8dkim rje\xc5\xa1enjima, poput  smjene guvernera, i ubla\xc5\xbeavanja mjera koje su dovele do bunta. Tako je 1968., vlada donijela odluku kojom se odrekla svih nenapla\xc4\x87enih  poreznih zaostataka i to od 1950. godine._NEWLINE_Za vrijeme vladavine vojnog re\xc5\xbeima Derg, God\xc5\xbeam je podijeljen na Isto\xc4\x8dni i Zapadni God\xc5\xbeam, Debre Markos bio je sjedi\xc5\xa1te Isto\xc4\x8dnog God\xc5\xbeama, a grad Bahir Dar Zapadnog God\xc5\xbeama. Nakon usvajanja novog etiopskog ustava 1995. God\xc5\xbeam je podijeljen na zone po etni\xc4\x8dkom sastavu stanovni\xc5\xa1tva, tako je najzapadniji dio postao Zona Metekel u regiji Beni\xc5\xa1angul-Gumuz, a ostatak je podjeljen na zone; Agaj Avi, Mirab God\xc5\xbeam, Misrak God\xc5\xbeam i God\xc5\xbeam u regiji Amhara.'